加拿大中央銀行

加拿大中央銀行（英文：Bank of Canada，法文：Banque du Canada，直譯加拿大銀行），簡稱加拿大央行（粵拼：gaa1 naa4 daai6 joeng1 hong2），係加拿大嘅中央銀行，1934年國會立法成立，1935年3月11號開張，初頭係私營，1938年變全公營，直屬加拿大聯邦政府，總部喺渥太華。 歷史 央行嘅設立同大蕭條有關，但係其中一個誘因係喺1931年，英國放棄金本位之後，時任加拿大總理發現英國同加拿大之間冇辦法找數，除非搵華爾街做中間人，去定加拿大元嘅價值，變咗加拿大財政唔獨立，於是喺1933年整咗個皇家委員會，去研究加拿大嘅銀行體系同貨幣制度、設立中央銀行嘅利弊、同點樣修正銀行同貨幣嘅相關法例；委員會喺9月27號完成報告，之後，總理喺11月20號宣佈設立中央銀行，相關法案（加拿大中央銀行法案，英文：Bank of Canada Act，法文：Loi sur la Banque du Canada）喺1934年2月22號提出，7月3號獲英皇御准。 央行初頭係公開招股，招10萬股，每股50蚊，每人限15股，9月19號已經超額認購，開張嗰陣總共有時值1億300萬加元嘅黃金儲備。 之後嘅麥敬時·傾政府 後來修改法例，將央行國有化，並喺1936年，以購入股份嘅方法，取得央行五成一股權，再喺1938年取得全部殷權，完成國有化。 歷任行長 1934年－1954年：Graham Towers 1955年－1961年：James Coyne 1961年－1973年：Louis Rasminsky 1973年－1987年：Gerald Bouey 1987年－1994年：John Crow 1994年－2001年：Gordon Thiessen 2001年－2008年：David Dodge 2008年－2013年：卡尼 2013年－2020年：Stephen S. Poloz 2020年6月3號－：Tiff Macklem 總部大樓 加拿大央行最初並冇總部大樓，渥太華嘅員工要分兩笪地方返工。現址嘅總部喺1936年4月先開始買地，1938年4月先起好，由多倫多嘅 Marani, Lawson & Morris 建築師樓設計，造價大約係當時嘅100萬加元，屬於新古典主義建築。 1970年代，建築師 Arthur Erickson 幫總部大樓設計咗座用玻璃幕牆嘅新翼，屬於現代主義建築，新翼起喺原本嘅建築物後便，但係笠住原本嗰座嘅後半；新翼喺1979年起好，中庭有個溫室花園，當時可以當公園用，仲好興喺嗰度影結婚相。 2013年，鑑於1938年起嘅部份喺2010年地震嗰陣震壞咗（冇足夠防震）、冇自動灑水系統、空氣質素差、花園嘅水又成日滲落地牢 等等種種原因，成間總部大樓閂咗嚟大修，由 Perkins+Will 建築師樓負責，2017年4月重開，個花園變咗職員專用，唔再畀公眾入去，理由係因為覺得係人都入得牙煙得滯。呢次大修亦喺東面廣場加咗幾件三角形嘅建築，包括附屬博物館嘅新入口。 附屬博物館 1980年開始，總部嗰度開咗間附屬博物館，本來叫 ｢貨幣博物館｣；2017年大修之後轉咗名，叫加拿大銀行博物館。 出面網頁 加拿大中央銀行嘅官方網站 參考資料 註 書目